**Doktorski studij geografije: prostor, regija, okoliš, pejzaž - 2018./2019.**

**VODIČ KROZ DOKTORSKI STUDIJ – TIJEK STUDIJA**

**UPUTE SAVJETNICIMA / MENTORIMA I DOKTORANDIMA**

1. **Izborni predmet**

Izborni se predmet može izabrati s bilo koje razine sveučilišnog studija i bilo kojeg sveučilišta – osim sa studija kojeg su kandidati završili.

Oni koji su završili studij izvan Geografskog odsjeka PMF-a ili Odjela za geografiju Sveučilišta u Zadru (npr. arhitektura ili ekonomija), mogu upisati izborni predmet na tim odsjecima. To je ujedno i mogućnost upisa nekih geografskih predmeta povezanih s temom istraživanja.

Kandidat može sam predložiti izborni predmet, ali ga ne može upisati bez savjetnikove suglasnosti. Za izborne predmete s drugih Sastavnica/Sveučilišta/studija suglasnost se mora dobiti i od nositelja predmeta.

Suglasnost se potvrđuje potpisom na obrascu.

1. **Razlikovni predmeti**

Kandidatima koji nisu završili studij geografije Vijeće PDS-a može dodatno dodijeliti razlikovne predmete. Razlikovni predmeti se **moraju položiti prije** [**Prijave teme**](http://www.unizg.hr/istrazivanje/doktorski-studiji/doktorski-studiji/obrasci-dr-sc-dr-art/znanstvena-podrucja-dr-sc/) **doktorskog rada**, do kraja prve godine studija.

1. **Metodologija istraživanja**

Doktorandi upisuju Modul studija prema planiranom istraživanju, te onu Metodologiju istraživanja na kojoj je savjetnik/potencijalni mentor jedan od nositelja.

Doktorandi se početkom akademske godine trebaju javiti svim nositeljima upisane Metodologije istraživanja i dogovoriti uvjete i način ispunjavanja obveza. Ispunjavanje obveze kod pojedinog nositelja (osim savjetnika) se potvrđuje parafom u indeks.

Nakon ispunjenih obveza kod ostalih nositelja, doktorand je stekao uvjete polaganja ispita izradom Metodološkog okvira vlastitog istraživanja.

Metodološki okvir vlastitog istraživanja u pismenom obliku, predaje se savjetniku najmanje tjedan dana prije predviđenog ispitnog roka za predmet. Savjetnik potpis i ocjenu Metodološkog okvira doktorandovog istraživanja upisuje u prijavnicu, indeks i na sam pismeni rad koji se predaje u referadu PDS-a i arhivira u doktorandski portfolio.

Sadržaj Metodološkog okvira istraživanja je dio prijave teme doktorskog rada ([obrazac dr.sc.-01](http://www.unizg.hr/istrazivanje/doktorski-studiji/doktorski-studiji/obrasci-dr-sc-dr-art/))

1. **Istraživački seminar**

Na početku akademske godine se dogovara **detaljan plan rada.** Student sa savjetnikom/mentorom **izrađuje detaljan plan i vremenik pojedinih koraka istraživanja.**  Plan i vremenik rada razrađuje se i dogovara prema mjesecima i na mjesečnim se konzultacijama prati tijek istraživanja i po potrebi revidira, što se bilježi u Planu rada. Plan rada potpisuju savjetnik/mentor i doktorand.

Ispunjenje obveze **Istraživačkog seminara** pretpostavlja redovite mjesečne konzultacije, a najmanje **ŠEST** puta u **tekućoj akademskoj** godini.

Redovitost konzultativnog mentorskog rada na Istraživačkom seminaru se bilježi na predviđenim obrascima (Planovima rada) koje doktorand predaje u referadu za PDS potpisane od strane **savjetnika/mentora i doktoranda**.

U slučaju elektronskih konzultacija (skype, e-mail, telefonski, itd.), ispunjeni Plan rada savjetnik/mentor elektronski šalje u referadu za PDS dok se potpisani planovi za portfolio doktoranda dostavljaju pri upisu u sljedeću akademsku godinu.

**GLAVNI ZADACI 1. GODINE STUDIJA**

**Glavni istraživački zadatak** za prvu godinu je pretraživanje literature i **čitanje znanstvenih radova iz svjetskih i domaćih znanstvenih časopisa vezanih uz temu istraživanja**. Od doktoranda se traži da sami pretraže baze, pronađu i analiziraju relevantne radove (40 - 50-tak referenci) kako bi izradili pregled ključnih teorijskih i metodoloških spoznaja (*state of the art)* te mogli pozicionirati svoje istraživanje i formulirali vlastiti znanstveni doprinos istraživanja.

Isticanje znanstvenog doprinosa istraživanja je nužno u Prijavi teme ([Proučiti obrazac dr.sc.-01](http://www.unizg.hr/istrazivanje/doktorski-studiji/doktorski-studiji/obrasci-dr-sc-dr-art/)) , koja slijedi na kraju prve godine. Rezultate kritičke analize i pregleda istraživanja doktorandi su obvezni izložiti na Internoj konferenciji za doktorande na kraju 1. godine, te napisati i objaviti kao pregledni znanstveni rad tijekom 2. godine studija.

## **VAŽNO! Dinamika pretraživanja i čitanja literature s obzirom na raspoloživo vrijeme**

Do Interne konferencije koja je predviđena za lipanj/srpanj, je oko 25 tjedana. Treba pregledati oko 50 referenci. To znači da **prosječno treba čitati oko dva rada tjedno,** odnosnoda se na mjesečnim konzultacijama od kandidata traži da je pročitao i analizirao u prosjeku oko 8 znanstvenih radova. Doktorandima **treba stoga jasno ukazati da treba ozbiljno pristupiti proučavanju literature,** jer u protivnom neće moći prikazati stanje područja (*state of the art*) na Internoj konferenciji za doktorande te napisati rad za objavljivanje u roku.

Prikaz prethodnih istraživanja (stanja područja) je obavezni dio prijave teme ([Proučiti obrazac dr.sc.-01](http://www.unizg.hr/istrazivanje/doktorski-studiji/doktorski-studiji/obrasci-dr-sc-dr-art/)).

**Drugi glavni istraživački zadatak** je izrada **Metodološkog okvira vlastitog istraživanja**, koji se izrađuje temeljem pročitane i analizirane literature te kao **ispitna obveza na predmetu Metodologija istraživanja**. Metodološki okvir je također sastavni dio [Prijave teme](http://www.unizg.hr/istrazivanje/doktorski-studiji/doktorski-studiji/obrasci-dr-sc-dr-art/).

Ostale obveze osim gore navedenih, predviđene programom studija su:

* Položeni ispit iz predmeta **Znanstveni rad**
* upis **jednog izbornog predmeta**
* **sudjelovanje na Internoj konferenciji za doktorande,** te
* ispunjavanje obveza **Istraživačkog seminara** putem redovitih, mjesečnih konzultacija sa savjetnikom na kojima se zajednički definiraju posebni ciljevi, plan i vremenik rada
* Na kraju prve godine se podnosi [**Prijava teme**](http://www.unizg.hr/istrazivanje/doktorski-studiji/doktorski-studiji/obrasci-dr-sc-dr-art/znanstvena-podrucja-dr-sc/) **doktorskog rada**.

Na **Internoj konferenciji za doktorande**, studenti prve godine prezentiraju analitički prikaz istraživanja u svijetu i u Hrvatskoj, *state of the art* (na temelju pročitane literature i radova), a tijekom druge godine kandidati imaju obvezu **objaviti** (ili imati prihvaćen za objavu) rad u A1 ili A2 časopisu (vidi NN 28/2017; Odjeljak 6 INTERDISCIPLINARNO PODRUČJE, Članak 34 (Uvjeti za izbor u znanstvena zvanja u polju Geografija). Dakle, analitički prikaz mora biti ozbiljno rađen i vođen.

Taj dio njihovog istraživačkog rada će biti i **dio doktorata**. Sav angažman je u funkciji doktorskog rada.

**GLAVNI ZADACI 2. GODINE STUDIJA**

Tijekom druge godine student je obvezan **objaviti ili imati prihvaćen za objavu znanstveni rad u časopisu s međunarodnom recenzijom (A1 ili A2**), na čemu je radio tijekom prve godine studija, te izlagao na Internoj konferenciji za doktorande (pregled literature o istraživanju, *state of the art*). Temeljem pregleda istraživanja i izrađenog Metodološkog okvira istraživanja (položena Metodologija istraživanja na 1. godini studija), što je sve sastavni dio [Prijave teme](http://www.unizg.hr/istrazivanje/doktorski-studiji/doktorski-studiji/obrasci-dr-sc-dr-art/znanstvena-podrucja-dr-sc/) (1. godina), student sa savjetnikom/mentorom **izrađuje detaljni plan i vremenik pojedinih koraka istraživanja (Istraživački seminar)**. Plan i vremenik rada razrađuje se i dogovara prema mjesecima i na mjesečnim se konzultacijama prati tijek istraživanja i po potrebi revidira, što se bilježi u ovom Planu rada.

Ostale obveze osim gore navedenih, predviđene programom studija su:

* **Javna obrana teme**
* upis **dva izborna predmeta**
* te **sudjelovanje na Internoj konferenciji za doktorande**
* Polaganje izbornog predmeta s prve godine studija

Na Internoj konferenciji za doktorande studenti druge godine studija prezentiraju **prve rezultate** istraživanja na temi (usmeno ili poster), a do kraja studija su obvezni rezultate objaviti u časopisu A1.

**GLAVNI ZADACI 3. GODINE STUDIJA**

Tijekom treće godine student upisuje predmete/obveze:

* Doktorski rad
* Međunarodna znanstvena konferencija (usmeno ili poster)
* Znanstveni rad (A1)

Navedene predmete/obveze student je dužan položiti/obaviti do isteka roka trajanja studija.

Doktorski rad se odnosi na obavljanje istraživanja na temi.

Na Međunarodnoj znanstvenoj konferenciji se izlažu rezultati istraživanja na temi doktorskog rada.

Do kraja studija rezultate ili dio rezultata istraživanja na doktorskoj temi obvezno je objaviti u A1 časopisu.

**NAPREDOVANJE U VIŠU GODINU STUDIJA**

U nastavku su navedene obveze doktoranda i uvjeti za napredovanje u višu godinu prema [izvedbenom planu](https://www.pmf.unizg.hr/images/50007059/Izvedbeni%20Plan%20PDS%202017_2018.pdf) doktorskog studija:

* **Za napredovanje u drugu godinu studija** doktorand je dužan položiti predmet Znanstveni rad, položiti predmet Metodologija istraživanja ispunjavanjem obveza kod svih nositelja te izradom Metodološkog okvira vlastitog istraživanja u pismenom obliku; ispuniti obvezu Istraživačkog seminara I., koja se realizira kroz redoviti i intenzivni rad sa savjetnikom na istraživanju (što potpisom potvrđuje savjetnik), sudjelovati i održati izlaganje na Internoj konferenciji za doktorande na temelju pregleda dosadašnjih istraživanja iz teme, *state of the art*, te prijaviti temu doktorskog rada putem obrasca [dr.sc.-01](http://www.unizg.hr/istrazivanje/doktorski-studiji/doktorski-studiji/obrasci-dr-sc-dr-art/znanstvena-podrucja-dr-sc/).
* **Za napredovanje u treću godinu studija** doktorand je dužan održati javnu obranu teme doktorskog rada, položiti izborni predmet s prve godine studija, ispuniti obvezu Istraživačkog seminara II (što potpisom potvrđuje mentor), sudjelovati i održati izlaganje na Internoj konferenciji za doktorande o prvim rezultatima istraživanja na temi doktorskog rada te objaviti ili priložiti dokaz o prihvaćanju znanstvenog rada (**samostalnog** ili u **koautorstvu** s mentorom) za objavljivanje u časopisu kategorije A1 ili A2.

Prilikom reguliranja statusa, bilo napredovanjem u višu godinu studija ili ponavljanjem godine, doktorandi su obvezni:

* priložiti ispunjen i potpisan plan rada za prethodnu akademsku godinu (Vidi Tablicu 1. s pojašnjenjima)
* priložiti godišnje doktorandove i savjetnikove/mentorove izvještaje o napretku ([dr.sc.-04](http://www.unizg.hr/istrazivanje/doktorski-studiji/doktorski-studiji/obrasci-dr-sc-dr-art/znanstvena-podrucja-dr-sc/) i [dr. sc. -05](http://www.unizg.hr/istrazivanje/doktorski-studiji/doktorski-studiji/obrasci-dr-sc-dr-art/znanstvena-podrucja-dr-sc/))
* podmiriti eventualna dugovanja za prethodnu akademsku godinu te ratu školarine za sljedeću akademsku godinu (ukoliko doktorand upisuje višu godinu studija)

**Tablica 1.**

|  |  |
| --- | --- |
| **Status/obveze doktoranda** | **Uvjet za reguliranje statusa** |
| Za ispunjenje obveze Istraživački seminar (1. godina) potrebno je  | Najmanje 6 pozitivno ocijenjenih konzultativnih sastanaka sa savjetnikom, što je vidljivo iz dostavljenih planova rada a što je uz ostale ispunjene obveze uvjet za napredovanje u višu godinu studiju |
| Za ispunjenje obveze Istraživački seminar (2. godina) potrebno je | Najmanje 6 pozitivno ocijenjenih konzultativnih sastanaka sa savjetnikom, što je vidljivo iz dostavljenih planova rada a što je uz ostale ispunjene obveze uvjet za napredovanje u višu godinu studiju |
| Reguliranje statusa za svaku drugu akademsku godinu u kojoj je doktorand aktivno radio, odnosno izradio plan rada (npr. ponavljanje godine, studij od treće godine do završetka, itd.)  | Barem **1 godišnji plan rada** koji se dostavlja prilikom reguliranja statusa a iz kojeg je vidljiv napredak tijekom prethodne godine te u kojem je definiran plan rada za sljedeću akademsku godinu.Ukoliko doktorand **nije izradio plan rada** u akademskoj godini što je vidljivo iz obrazaca dr.sc.-04 i dr.sc.-05, studij nastavlja ponavljanjem godine pod uvjetima koje je odredio savjetnik/mentor (obrazac dr.sc.-05).Ukoliko je mentor ocijenio da student ne može nastaviti studij, konačnu odluku o nastavku studija donosi Vijeće PDS-a.(**Članak 8., stavak 6. Pravilnika o doktorskim studijima na Sveučilištu u Zagrebu:** U slučaju da kvaliteta rada doktoranda, ocijenjena kroz godišnje evaluacijske postupke koje provodi vijeće doktorskoga studija nije zadovoljavajuća, vijeće doktorskoga studija može odlučiti o gubitku prava doktoranda na nastavak studija.) |

**PREDMETI I OBVEZE**

**Tablica 2.**

|  |  |
| --- | --- |
| **I. godina studija** | **Predmeti** |
| Prof.dr.sc. Borna Fuerst-Bjeliš(i gostujući profesori) | **Znanstveni rad** (opći zajednički za sve studente)  |
| Savjetnik potpisuje ispunjenu obvezu (upisuje OCJENU), ostali nositelji stavljaju paraf |  **Metodologija istraživanja** (bira se prema modulu) |
| Nositelj | **Izborni predmet 1** |
| Savjetnik potpisuje ispunjenu obvezu(upisuje OBAVLJENO) | **Istraživački seminar** |
| Savjetnik potpisuje ispunjenu obvezu (upisuje OBAVLJENO) | **Interna konferencija za doktorande** (usmeno) |
| Savjetnik potpisuje ispunjenu obvezu (upisuje OBAVLJENO) | **Prijava teme doktorskog rada** ([DR.SC.-01](http://www.unizg.hr/istrazivanje/doktorski-studiji/doktorski-studiji/obrasci-dr-sc-dr-art/znanstvena-podrucja-dr-sc/)) |

|  |  |
| --- | --- |
| **II. godina studija** | **Predmeti** |
| Mentor potpisuje ispunjenu obvezu(upisuje OBAVLJENO) | **Javna obrana teme doktorskog rada** ([DR.SC.-02](http://www.unizg.hr/istrazivanje/doktorski-studiji/doktorski-studiji/obrasci-dr-sc-dr-art/znanstvena-podrucja-dr-sc/))  |
| Nositelj | **Izborni predmet 2, 3** |
| Mentor potpisuje ispunjenu obvezu(upisuje OBAVLJENO) | **Istraživački seminar** |
| Mentor potpisuje ispunjenu obvezu (upisuje OBAVLJENO) | **Interna konferencija za doktorande**(usmeno ili poster) |
| Mentor potpisuje ispunjenu obvezu(upisuje OBAVLJENO) | Znanstveni rad (A1 ili A2) |

|  |  |
| --- | --- |
| **III. godina studija** | **Predmeti** |
| Mentor potpisuje ispunjenu obvezu(upisuje OBAVLJENO) | **Doktorski rad**  |
| Mentor potpisuje ispunjenu obvezu(upisuje OBAVLJENO) | **Međunarodna znanstvena konferencija**(Usmeno ili poster) |
| Mentor potpisuje ispunjenu obvezu(upisuje OBAVLJENO) | **Znanstveni rad (A1)** |